ནང་ཆེན་རྒྱལ་རབས
ད་ནི་ཞར་བྱུང་ངམ་ཡན་ལག་གི་ཚུལ་དུ་ནང་ཆེན་གྱི་ཐུན་མིན་ཤེས་རིག་དང་ཡུལ་སྲོལ་གོམས་གཤིས་སོགས་ཅུང་ཟད་བཤད་པར་བྱ་སྟེ། ༡ རང་བྱུང་གཏེར་ཁ། མདོ་སྟོད་མི་ཡི་ཆོལ་ཁ་ཁམས་སྒོམ་སྡེ་ནང་ཆེན་དུ་གྲགས་པའི་ཡུལ་གྲུ་འདིར་ལོ་རྒྱུས་ཀྱི་ངོས་ནས་བཙན་པོའི་སྐབས་ཀྱི་རུ་གཞིའི་དམག་གི་དཔུང་གནོན་དང་།  ཐང་བོད་གནའ་ལམ་གྱི་ལོ་རྒྱུས་རྒྱུན་རིང་ལྡན་ཞིང་།  ཕྱོགས་འདི་ནི་བོད་མི་རིགས་ཀྱི་རིག་གནས་དང་།  ཚོང་ལས་དཔལ་འབྱོར་སོགས་ནང་འདྲེན་གྱི་རྒྱུ་ལམ་གཙོ་བོ་ཞིག་ཡིན།  རང་བྱུང་གི་ངོས་ནས་བཤད་ན་སྔོན་མ་ནས་བཟུང་རང་བྱུང་གི་གཏེར་ཁ།  རི་སྐྱེས་སྲོག་ཆགས།  རི་བྲག་མཛེས་ལྗོངས་སོགས་ཕུན་སུམ་ཚོགས་པའི་ཡུལ་གྲུ་ཞིག་ཡིན་ཏེ།    རི་བྲག་དང་མཚོ་མཚེའུ་སོགས་ལ་མཚོན་ན་མིང་དུ་གྲགས་པའི་རྡོ་ཐི་གངས་དཀར་མཆེད་བརྒྱད། འདམ་གྱི་རྒྱལ་ཆེན་བཅོ་བརྒྱད།  མདོ་ཁམས་སྐུ་རྒྱལ།  ཨ་ཆེན་གངས་ལ།  སྐུ་ལྷ་དར་མདུང་སོགས་རི་གྲགས་ཅན་དང་།  ལོ་རྒྱུས་ཀྱི་གནའ་ཤུལ་འབིས་ཀྱི་དབེན་བྲག  སྐྱོ་བྲག  རྫོང་མགོ  རྨེ་རྒྱལ།  བྱང་རྟ་རྣ་སོགས་དང་། མཚོ་སྐྱ་རེངས།  སྔོ་རེངས། བྱང་ཉི་ཟླ་མཚོ། གཉན་རྒྱས་མཚོ། ནུ་རྭ་མཚོ་རྒན། རོང་པོ་མཚོ་སོགས་མཚོ་གྲགས་ཅན་དང་།  འབྲི་ཆུ།  རྨ་ཆུ།  ཟླ་ཆུ།  ལྕི་ཆུ་སོགས་ཆུ་བོ་གྲགས་ཅན་ཁག་དང།  འཇའ་ཐང་། དཔལ་ཐང་།  ཆུ་དམར་ཐང་སོགས་རང་བྱུང་གི་རི་མཚོ་ཆུ་སོགས་གྲགས་ཅན་སྐོར་དེ་དག་དང་།  རང་བྱུང་གཏེར་ཁ་ཡོད་རིགས་གསེར།  དངུལ།  ཟངས་ལྕགས།  ཧ་ཡང་།  ཞ་ཞེ།  དངུལ་ཆུ། ཁབ་ལེན། རྡོ་སོལ། གཡང་ཊི་སོགས་གཏེར་རྫས་སྣ་ཚོགས། ཤུག་པ་དང་། གསོམ་ཤིང་སོགས་ཤིང་སྣ་སྣ་ཚོགས།   ཀུ་ཤུ་དང་། སེ་བྲུ་སོགས།  ཤིང་ཏོག་དང་སིལ་ཏོག་སྣ་ཚོགས། དབྱར་རྩྭ་དགུན་འབུ་དང་།  གངས་ལྷ་མེ་ཏོག་སོགས་རྩྭ་སྣ་སྨན་སྣ་རིགས་བརྒྱ་ཕྲག་དང་། ཡུང་མ། ལ་ཕུགས། འབྲས། གྲོ  སྲན་སོགས་འབྲུ་རིགས་དང་།  རྟ་ནོར་ལུག་སོགས་སྒོ་ཕྱུགས་གཡུང་དྭགས་སྣ་ཚོགས་དང་། རི་དྭགས་དང་།  གཅན་གཟན་སོགས་རི་སྐྱེས་སྲོག་ཆགས་ཕུན་སུམ་ཚོགས་ཤིང་།  མདོར་ན་རང་བྱུང་གི་གཏེར་ཁ་དང་སྐྱེ་དངོས་ཕུན་སུམ་ཚོགས་པའི་གནས་ཤིག་ཡིན་ལ། ལྷག་པར་དུ་དེང་སང་གཙང་གསུམ་གྱི་འབྱུང་ཁུངས་ཏེ་རྒྱལ་ཡོངས་ཀྱི་ཆུ་མཛོད་སོགས་ཀྱི་གྲགས་པ་དང་རྒྱལ་ཁབ་རིམ་པའི་ཁོར་ཡུག་སྲུང་སྐྱོབ་ཀྱི་ས་གནས་དམིགས་བསལ་བ་ཞིག་ཡིན་ནོ།   ། ཕྱིས་སུ་རིག་གནས་གསར་རྗེའི་སྔོན་རྗེས་སུ་རྒྱ་མི་མང་པོ་ཐོན་ཤིང་རི་དྭགས་རྔོན་པ་དང་། རྩྭ་ས་ཤིང་གསུམ་ལ་གཏོར་བརླག་ཚབ་ཆེན་བཟོས་ཡོད་ལ།ཉེ་བའི་ལོ་ཤས་སྔོན་ནས་བཟུང་རི་སྐྱེས་སྲོག་ཆགས་སྲུང་སྐྱོབས་དང་།  ཁོར་ཡུག་སྲུང་སྐྱོབས་སོགས་ཀྱི་སློབ་གསོ་ཁྱབ་བསྒྲགས་བྱས་པ་ནས་བཟུང་ཚོད་འཛིན་དང་།   དོ་སྣང་བྱས་ཏེ།  སྲུང་སྐྱོབ་བྱེད་བཞིན་ཡོད་པ་ནི་འབྱུང་གྱུར་བོད་སྤྱི་དང་ལྷག་པར་རང་ཡུལ་གྱི་མ་འོངས་བ་ལ་དམིགས་པའི་བྱ་བ་ཞིག་ཅི་ལ་མིན།  མདོར་ན་ཁམས་སྟོད་ཀྱི་ཡུལ་གྲུ་འདི་ནི་གནའ་ནས་ད་བར་རང་བྱུང་གི་གཏེར་ཁ་ཕུན་གསུམ་ཚོགས་པའི་གནས་ཤིག་ཡིན་ལ་དེའི་སྐོར་ཞིབ་པར་ལོ་རྒྱུས་ཁག་གཞན་ལས་གསལ་བས་འདིར་ཡིག་ཚོགས་མང་བར་དོགས་ནས་རེ་ཞིག་དེ་ཙམ་བྱས་སོ།   ། ༢ སྐད་ཡིག གནའ་ནས་བཟུང་ཁམས་སྐད་ནི་བོད་ཀྱི་གནས་བོའི་ཀློག་སྟངས་ལྟར་ཡོད་ཚུལ་ལོ་རྒྱུས་སྔོན་མ་རྣམས་སུ་གསལ། དེ་རྗེས“ལུང་པ་རེ་ལ་ཆུ་འགོ་རེ།  ས་ཆ་རེ་ལ་སྐད་ལུགས་རེ”ཞེས་པ་ལྟར་དུས་རབས་ཀྱི་འགྱུར་འགྲོས་དབང་གིས་སྐད་ལ་འགྱུར་བ་དང་ཉམས་རྒུད་རིམ་པར་བྱུང་ཞིང་ཡུལ་སྐད་ཅུང་མི་འདྲ་བ་རེ་ཆགས་ཡོད་དེ།  དེང་སང་ནང་ཆེན།  རྫ་སྟོད།  ཡུལ་ཤུལ་སོགས་ལ་སོ་སོའི་ཡུལ་སྐད་ཅུང་མི་འདྲ་བ་རེ་ཡོད་པ་ལྟ་བུ་དང་། བརྡ་སྤྲོད་ཀྱི་སྒྲ་གདངས་ཀློག་སྟངས་ལ་མི་མཐུན་པ་དཔེར་ན། ནང་ཆེན་ཕྱོགས་ནས།  འབྲི་ལ་འབུ་དང་།   འབྲུག་ལ་འབུག། གཅེས་ཕྲུག་ལ་གཅེས་སྤུག  སྐྲག་ལ་སྲག  ཡིན་ལ་འིན་ལྟ་བུ་མང་པོ་ཡོད་པ་ལྟར་དང་། རྫ་སྟོད་ཕྱོགས་ནས་ཀྱང་དེ་དང་ཕལ་ཆེར་འདྲ།  སྒ་པའི་ཕྱོགས་ནས་ཁྱོད་ལ་ཧོད་དང་། རག་ཤུལ་ཕྱོགས་ནས་ཀོ་བ་ལ་ཀོའོ་ལྟ་བུ་ཚིག་བསྡུས་པ་འདྲ་བ་སོགས་མང་པོ་བྱུང་ཞིང་།  རིགས་འགྲེས་ཏེ་བལྟས་ན་མང་དེ་འདྲའི་རྣམ་པ་མང་པོ་ཡོད་པ་ཤེས་ཐུབ་ལ།  མདོར་ན་སྒྲ་གདངས་ནོར་བ་དང་ཀློག་སྟངས་མི་འདྲ་བ་སོགས་མང་པོ་བྱུང་ཡོད་པ་ལྟ་བུ་རེད།  ཡང་གནའ་བོའི་སྒྲ་གདངས་ཀློག་སྟངས་འགའ་རེ་མ་ཉམས་པར་ཡོད་པ།  དཔེར་ན།  ཆི་བྱེད་ཀྱི་ཡོད།  མྱི་ཞིག་འདུག་ལྟ་བུ་མང་པོ་ཡོད་དོ།   ། ཡིག་གཟུགས་འབྲི་སྟངས་ཡིན་ན་གཙོ་བོ་ཁམས་བྲིས་དཔེ་ཚུགས་དབུ་མེད་ཤས་ཆེ་ལ། བྱེ་བྲག་ཀརྨ་སྒར་བྲིས།  སྡེ་བྲིས་སོགས་བྲིས་གཟུགས་མི་འདྲ་བ་མང་པོ་མཆིས།   སྐུང་ཡིག་དང་།  འཁྱུགས་ཡིག་མང་བར་སྣང་།   སྤྱིའི་ཆ་ནས་མདོ་དབུས་ཁམས་གསུམ་ལས་ཁམས་པར་རང་གི་ཁྱད་ཆོས་ལྡན་པའི་སྐད་ཡིག་ཡོད་ལ་ལྷག་པར་ཁམས་སྟོད་ནང་ཆེན་གྱི་མངའ་ཁུངས་སུ་སྐད་དང་ཡི་གེར་རང་གི་ལོ་རྒྱུས་རྒྱུད་རིམ་དང་མཐུན་པའི་ཐུན་མིན་གྱི་ཁྱད་ཆོས་ལྡན་པ་རེད།  དེང་སང་ནི་སྔོན་མ་དང་མི་འདྲ་བར་མི་རྣམས་ཕན་ཚུན་འབྲེལ་འདྲིས་ཆེ་ཞིང་། སྐད་ཆའི་ཁྲོད་ནས་ཕན་ཚུན་གོ་བརྡ་འཕྲོད་པར་འགྱུར་བས་ཡོངས་ཁྱབ་རང་བཞིན་གྱི་སྤྱི་སྐད་ལྟ་བུ་རང་ཤུགས་སུ་གྲུབ་ཡོང་གི་ཡོད་པ་ནི་དུས་རབས་ཀྱི་འགྱུར་འགྲོས་ཤིག་གོ    །ཁམས་སྟོད་ཀྱི་སྐད་ཡིག་སྐོར《ཁམས་སྟོད་ཞིབ་འཇུག》དང《ཁམས་སྟོད་ལོ་རྒྱུས》སྟོད་ཆ་སོགས་ལ་ཡང་གསལ་བས་ཞིབ་པར་གསན་འདོད་ན་དེ་དག་ལ་ལྟ་ཞིབ་མཛོད། ༣  ཤེས་རིག སྤྱིར་ན་འགྲོ་བ་མིི་ཐོག་མར་བྱུང་བ་ནས་མི་རྣམས་ཀྱིས་རང་བྱུང་ཁམས་འདུལ་སྦྱོང་དང་། ངལ་རྩོལ་ལ་བརྟེན་ནས་བློ་རིག་རྒྱས་པའི་གོ་རིམ་ཁྲོད་རྡོ་ཆས་རྙིང་མའི་དུས་རབས་ནས་རིམ་བཞིན་འབྲོག་ལས་དང་ཞིང་ལས་སོགས་དར་ཞིང་།  ཡུལ་ལུང་སོ་སོར་རང་རང་གི་ཐུན་མིན་ཁྱད་ཆོས་ཅན་གྱི་མཚོ་གནས་ལེགས་ལམ་དུ་བསྒྱུར་བའི་ཤེས་རིག་སྣ་ཚོགས་དར་བ་ཡིན་ལ། ཁམས་སྟོད་ནང་ཆེན་གྱི་ཡུལ་གྲུ་འདིར་ཡང་མི་ཆོས་ཀྱི་ཕྱོགས་ནས་བཤད་ན་མིང་དུ་གྲགས་པའི་བསམ་བློ་བ་དང་།  རྩོམ་པ་པོ།  སྒྱུ་རྩལ་པ་དེ་འདྲ་བྱུང་མ་མྱོང་ནའང་ཐུན་མིན་གྱི་ཞིང་འབྲོག་སྐྱོང་ཚུལ་དང་བཟོ་ལས་ལག་རྩལ་སྣ་ཚོགས་དང་།  སྨན་རྩིས།  གླུ་གར།  བྲིས་ཀྱི་སྒྱུ་རྩལ་སོགས་ཤེས་རིག་སྣ་མང་དར་བའི་གནས་ཤིག་རེད་ཅེས་བརྗོད་ཆོག  དཔེར་ན།  ཡོངས་ཁྱབ་ཞིང་འབྲོག་གི་ལག་རྩལ་སྣ་ཚོགས་དང་།  རྡོ་བཟོ་སྣ་ཚོགས།  ཤིང་བཟོ་སྣ་ཚོགས།  བྲིས་རྒྱུན་སྣ་ཚོགས།  སྨན་རྩིས་ཀྱི་རྒྱུན་དང་ལག་རྩལ་སྣ་ཚོགས་ཡོད་པ་ནི་ཡིག་ཚང་ཁག་མང་པོ་ནས་གསལ་བ་ལྟར་ཡིན་ལ།  གཞན་ཡང་ཁམས་པའི་མི་ལ“སྐད་ཆ་བཤད་པ་ནས་གླུ་དབྱངས་ལེན་ཤེས་པ་དང་།  གོམ་པ་སྤོ་ཤེས་པ་ནས་ཞབས་བྲོ་འཁྲབ་ཤེས་པ”སོགས་ཀྱི་སྐད་གྲགས་ཡོད་པ་ལྟར་གླུ་བྲོ་ཡི་ཕྱོགས་ནས་ཀྱང་མིང་དུ་གྲགས་པའི་དམངས་ཁྲོད་གླུ་དབྱངས་སྣ་ཚོགས་དང་། བྲོ་གར་སྣ་ཚོགས་ཡོད་པ་ནི་དེང་སང་གྲགས་བཞིན་པ་དེ་ཚོ་ཡིན་ལ།  སྤྱིའི་ཆ་གནས་བླ་ཆེན་དང་གྲུབ་ཐོབ་མང་པོ་བྱུང་བ་ནི་དགོན་སྡེའི་ལོ་རྒྱུས་དང་བླ་ཆེན་ཁག་གི་བྱུང་བ་ཆོས་འབྱུང་རྣམས་སུ་རྒྱ་ཆེ་ལ་རྒྱུན་རིང་བ་མང་པོ་འདུག་པ་ལྟར་ལགས་པས་འདིར་མ་སྤྲོས། སྔོན་མ་རྣམས་སུ་ཕལ་ཆེ་བ་ནི་ཆོས་ལུགས་ཀྱི་ཤན་ཆེ་བས་ཤེས་རིག་གི་སློབ་གྲྭ་ཡང་དགོན་སྡེ་ཁོ་ན་ཡིན་པར་མ་ཟད།  སློབ་གསོ་ཡང་དགོན་སྡེའི་སློབ་གསོ་དང་།  རིག་གནས་སུམ་རྟགས་དག་གསུམ་སྨན་རྩིས་སོགས་ལས་གཞན་ཆོ་ག་ཆོས་སྤྱོད་སོགས་དགོན་སྡེའི་རིག་གནས་ཁོ་ན་ཡིན།  མི་ཆོས་རིག་གནས་ཀྱི་སློབ་གསོ་དང་སློབ་གྲྭ་སོགས་མེད་པ་ནི་བོད་ཁུལ་ཡོངས་རྫོགས་ལྟར་ལགས། གཞན་ཡང་ཁམས་སྟོད་ནང་ཆེན་གྱི་ཡུལ་གྲུ་འདིར་དམིགས་བསལ་གྱི་དམངས་ཁྲོད་རིག་གནས་ལྡེའུ་དང་།  མགུར་མོ།   གླུ་ཤག  གཏམ་དཔེ་སོགས་དང་།   གཉེན་སྟོན་དང་།   ཇ་ཆང་།   ཁ་བཏགས་སོགས་ཀྱི་བཤད་པ་ནི་བོད་ཁམས་སྤྱི་དང་མཐུན་པར་ཐུན་མིན་གྱི་ཁྱད་ཆོས་ལྡན་པའི་སྲོལ་རྒྱུན་གྱི་ཤེས་རིག་ཡོད་ལ།    དེང་སང་ཡིག་ཐོག་ལ་ཕབས་པ་འགའ་རེ་ཡོད་འདུག་པ་དེ་ལྟར་ལགས་ཤིང་།  དེ་དག་ནི་རང་ཡུལ་གྱི་ཐུན་མིན་དམངས་ཁྲོད་ཤེས་རིག་རིག་གནས་ཤིག་ཡིན་པས་མ་འོངས་པར་གཞོན་སྐྱེས་རྣམས་ཀྱིས་ཅིས་ཀྱང་འཛིན་སྐྱོང་དར་སྤེལ་བྱེད་རིགས་སོ།  ། ༤ ཡུལ་སྲོལ་གོམས་གཤིས། ཡུལ་སྲོལ་གོམས་གཤིས་ལ་མཚོན་ན་དམིགས་བསལ་ཁམས་སྟོད་ནང་ཆེན་གྱི་རྒྱལ་པོ་ཕེབས་བཞུད་སྐབས་སུ“མདུན་ནས་སྐྱ་དར་བཞི། རྟེན་མདུང་།  སེང་རྣ།   རྫ་རྔ་བཅས།  དེ་ནས་བེ་ཅང་ཉེར་ལྔ།  སྐུ་རིམ་ཚང་།  ཚེས་བཅུ་གྲྭ་ཚང་ལྔ་བཅུ་ཙམ།  མགྲོན་གཉེར་ཁག་བཞིའི་གཙོས་བེ་ཧུ་གང་འཛོམས། འདིར་གདན་སེར་སྐྱ་ཞེས་དབུ་བླ་དང་། རྒྱལ་པོ་གཉིས་ཀར་རྨ་བྱའི་གདུགས་རེ་འབུབས། གཡས་གཡོན་ནས་མི་སྐྱ་གཟིགས་དར་ཅན་བཞི་དང་སེར་མོ་སྦ་དབྱུགས་ཅན་གཉིས་འགྲོ། རྒྱབ་ནས་མདུན་བསྐོར་བཅས་བསྟར་སྒྲིག་དགོས”༡པ་དང་།  རྒྱལ་པོ་འབངས་སྐོར་དང་བྱེས་ལ་འབྱོན་སྐབས།  སྐུ་རིམ་བླ་གྲྭ་ལྔ་བཅུ་ཡས་མས་དགོས་པ་དགོན་པ་རེས་མོས་ཀྱིས་ཕེབས་པ་སོགས་དགོས་ཤིང་། ལམ་དུ་སྐྱོད་དུས་རྒྱལ་པོའི་གཟིམ་གོས་སྐལ་བའི་དྲེལ་སྐུ་རིམ་བླ་མས་འཁྲིད་པ་དང། སྐུ་རིམ་བླ་མའི་གཟིམ་གོས་སྐལ་བའི་དྲེལ་དབུ་མཛད་ནས་ཁྲིད་དགོས་པའི་ལུགས་སྲོལ་ཡོད། སྤྱིར་ནང་ཆེན་ནི་ཡུལ་འབྲོག་གཉིས་ཀྱིས་གྲུབ་ཤིང་མང་ཆེ་བ་འབྲོག་པ་ཡིན། འབྲོག་པས་ནི་རྟ་ནོར་ར་ལུག་སོགས་སྒོ་ཕྱུགས་སྣ་ཚོགས་གསོ་སྐྱོང་གིས་ཐོན་སྐྱེད་ལ་བརྟེན་ནས་འཚོ་བ་རོལ་ཞིང་།  ཡུལ་པ་རྣམས་ཀྱིས་ནི་ནས་འབྲས་གྲོ་སྲན་སོགས་འདེབས་འཛུགས་ཀྱིས་གཙོ་བོ་འཚོ་རྟེན་བྱེད་ལ་སྒོ་ཕྱུགས་ཀྱང་ཉུང་ཤས་གསོ་བཞིན་ཡོད།  འབྲོག་པས་དབྱར་དུས་རུ་བ་བཅས་ནས་མཐོ་སྒང་དུ་སྦྲ་གུར་སྣ་ཚོགས་ཕུབ་སྟེ་སྒོ་ཕྱུག་འཚོ་སྐྱོང་བྱེད་པ་ཡིན་ལ།   དེ་ཡང་སྦྲ་ནག་ནི་ནོར་གྱི་རྩིད་པ་ལས་གྲུབ་ཅིང་ལོ་རྒྱུས་རྒྱུན་རིང་ལྡན་པའི་སྒང་པ་བོད་ཀྱི་ཐུན་མིན་རིག་འཕྲུལ་གྱིས་སྐྲུན་པའི་གུར་ཞིག་སྟེ།  ཆར་ཆུ་འགོག་ཅིང་།    ཉི་འོད་ཕོག་པ།  སྟབས་བདེ་བ་སོགས་ཁྱད་ཆོས་སྣ་ཚོགས་ཡོད་པའི་སྦྲ་ནག་གྲུ་བཞི་དང་།  རས་གུར་ཡང་དབྱིབས་དང་རི་མོ་མི་འདྲ་བ་སྣ་ཚོགས་ཡོད། འབྲོག་པ་རྣམས་ཀྱིས་དབྱར་དུས་བལ་རྩིད་དང་འོ་ཞོ་མར་ཆུར་སོགས་ཐོན་སྐྱེད་སྣ་ཚོགས་ལས་ལ་བྲེལ་ནས་དགུན་དུས་ཕྱིར་དགུན་ས་ཐོག་ཏུ་བབ་ཏེ་ནོར་ལུག་སོགས་ལྷས་རར་འདོགས་སྲོལ་ཡོད།  འཚོ་རྟེན་གཙོ་བོ་མར་དང་།   འོ།  ཞོ།  ཤ  རྩམ་པ་སོགས་ཡིན།  ཡུལ་པ་རྣམས་ཀྱིས་དབྱར་དགུན་མེད་པར་ཁང་པའི་ནང་དུ་འདུག་ཅིང་། དེ་ཡང་ཁང་པ་ནི་ཐོག་རྩེགས་གཅིག་དང་གཉིས་ཀྱིས་གྲུབ་ལ།  མང་ཆེ་བ་རྡོ་བཟོ་སྒྱུ་རྩལ་སྣ་ཚོགས་དང་།   ས་ཕག   ས་གྱང་གིས་གྲུབ། སྟེང་ནས་ཤིང་བཟོའི་སྒྱུ་རྩལ་སྣ་ཚོགས་ཀྱིས་ཀ་བ་ཀ་གཞུ་འབུང་ཚང་སོགས་མཛེས་བཟོ་དང་ཚོན་སྣ་ཚོགས་ཀྱི་མཛེས་རིས་བྱེད་སྲོལ་འདུག དབྱར་དུས་སོ་ནམ་བྱས་ཏེ་སྟོན་དུས་སྟོན་ཐོག་བསྡུ་བའི་ལས་ལ་བྲེལ་བ་དང་། ནས་འབྲས་གྲོ་སོགས་ལ་འཚོ་རྟེན་གཙོ་བོ་བྱེད།  རྒྱལ་རབས་སྔོན་མ་རྣམས་སུ་མི་སེར་ནས་རྒན་པོ།  རྒན་པོ་ནས་རིམ་བཞིན་བརྒྱ་དཔོན་སོགས་ལ་ཁྲལ་ཡང་འོས་འཚམ་རེ་འབུལ་དགོས་ཡོད་འདུག ཡུལ་འབྲོག་གང་ལྟར་ཡང་ཆོས་ལུགས་ཀྱི་དུས་ཆེན་ཁག་རྩི་སྲུང་དང་།   དགེ་སྒྲུབ་སྡིག་སྤོང་ལ་འབད་པ་དང་།   ལོ་གསར་རྙིང་སོགས་ལ་བཀྲ་ཤིས་སྟོན་ མོ་བྱེད་པ་གལ་ཆེན་བྱེད་སྲོལ་འདུག ལྷག་པར་ཆོས་ལུགས་ཁག་གི་བྱེད་སྒོ་འདྲ་མི་འདྲ་དེ་དག་གི་ཁར་གལ་ཆེན་བྱེད་ནས་འགྲོ་སྲོལ་ཡོད། ༥ ཆ་ལུགས། གྱོན་གོས་ཀྱི་ཕྱོགས་ནས་སྔོན་མ་གོང་གི་རྒྱལ་པོའི་འོས་ཐོབ་ཀྱི་ཞྭ་དང་གྱོན་གོས་སོགས་ཀྱང་རིན་གོང་ཆེ་བའི་གོས་ཆེན་ཚེམ་དྲུབ་མ་གྱོན་ཤིང་། དབྱར་དུས་ཕྲུག་ལྭ་དང་རས་ལྭ་སོགས་གྱོན་སྲོལ་ཡོད།  ཞབས་ལ་ལྷམ་ཡུ་རིང་གསོལ།  བློན་པོ་དག་ལ་ཡང་རང་རང་གི་འོས་ཐོབ་ཀྱི་ཞྭ་དང་གོས་ལྷམ་སོགས་ཡོད་འདུག  འབངས་མི་ཕལ་གྱིས་ཡོངས་ཁྱབ་དབྱར་དུས་རས་དང་།   ཕྲུག་ལྭ་སོགས་གྱོན་པ་དང་། དགུན་དུས་སློག་པ་སོགས་གྱོན་ཞིང། ཞྭ་མོར་ཝ་ཞྭ།  ཕྱིང་ཞྭ།   ཚར་ཞྭ་སོགས་དང་།  ལྷམ་ལ།  ཕྱིང་ལྷམ།  ཕྲུག་ལྷམ་སོགས་གྱོན་སྲོལ་འདུག  དམིགས་བསལ་འཚོགས་འདུ་དང་ཡང་ན་ དུས་ཆེན། ཆོས་ཀྱི་མཛད་སྒོ་དག་གི་སྐབས་སུ་སྟག་གཟིག་པགས་པས་མཐའ་རྒྱན་བྱས་པའི་གོས་གྱོན་ཞིང་།  སྐྱེས་པ་རྣམས་ཀྱིས་སྐེད་གྲི།   ཝ་ལུང་།  གློ་གྲི།  གཟི་བྱུར་གྱི་སྐེ་རྒྱན་སོགས་དང་། བུད་མེད་རྣམས་ཀྱིས་སྤུས་ཤེལ་དང་གཟི་བྱུར་གཡུ་སོགས་ཀྱིས་མགོ་དང་རྐེ་རྒྱན། སྲམ་གྱི་མཐའ་རྒྱན་དང་གོས་ཆེན་གྱི་ཚར་སློག་གྱོན།  ཡུལ་སོ་སོར་ཡང་ཁྱད་ཆོས་མི་འདྲ་བ་ཡོད། གཉེན་སྒྲིག་དང་འདས་མཆོད་བྱེད་ཚུལ་ནི།  སྤྱིར་ཕོ་མོ་ཕན་ཚུན་བར་རང་མོས་ཀྱི་སྒོ་ནས་འཇིག་རྟེན་མཐུན་འཇུག་གྱི་ཁྱིམ་ཐབ་བབ་གཉེན་སྒྲིག་བྱེད་པ་ནི་ཆེས་ཉུང་ཉུང་ཡིན་ལ།  མང་ཆེ་བ་སྲོལ་རྒྱུན་ལྟར་ཕ་མའི་བཀོད་སྒྲིག་འོག་ནས་འགྲོ་དགོས་པ་རེད།   དེང་སང་ཡང་དེའི་ལམ་ལུགས་ད་དུང་རྒྱུན་སྲིང་བཞིན་ཡོད་པར་མ་ཟད།  ལྷག་པར་འབྲོག་ཁུལ་དག་ལ་ལྷག་ཏུ་ཐུ།   ཐོག་མར་གཉེན་སྒྲིག་ནི་བཤད་སྲོད་ལ།    སྔོན་མ་མི་རབས་བདུན་ཚུན་གྱི་ཉེ་འབྲེལ་བར་གཉེན་མི་བྱེད་པའི་སྲོལ་ཡོད། དེང་སང་ཡང་ཤེས་ཙམ་ནས་གཉེན་མི་བྱེད་ལ་གལ་སྲིད་བྱས་ན་ཁྲེལ་མེད་དུ་རྩི།  གཉེན་དོན་གྱི་འགྲོ་ལུགས་ནི་དུས་ཚང་གཅིག་གིས་དུད་ཚང་གཅིག་ལ་བུ་མོ་སློང་ཞིང་དེའི་ཕ་མས་གནང་བ་བྱིན་ནས་བུ་མོ་དེའི་འདོད་མོས་ལ་མི་ལྟ་བར།  ཉི་བཟང་སྐར་བཟང་ཞིག་འདེམས་ནས་གཉེན་སྟོན་གྱི་ཆོ་ག་དངོས་སུ་སྤེལ་ཅིང་།  བུ་མོ་དེ་རྒྱན་གོས་དང་རྫོང་བ་བཅས་དངོས་སུ་གནའ་མར་འགྲོ་དགོས་ལ།    སྟོན་བཤད་དང་།   གཉེན་བཤད།   དར་བཤད་སོགས་ཡུལ་བྱེ་བྲག་པའི་འདོད་ལུགས་ལྟར་ཁྱིམ་ཚང་རབ་འབྲིང་གི་དབྱེ་བ་དང་མཚམས་པར་རྒྱས་བསྡུས་ཅི་རིགས་བྱེད་སྲོལ་ཡོད། འདས་མཆོད་བྱེད་ཚུལ་ནི།  དུད་ཚང་ཞིག་གི་མི་གྲོངས་རྗེས་ཞག་གསུམ་ལ་ཁྱིམ་དུ་ཉར་ནས།  འཕོ་བ་དང་སྔོ་སྨོན་ཞུ་བ་དང་།  དེ་ནས་སྐར་མར་བལྟས་ནས་བཅོས་ཀ་རིམ་གྲོ་སྒྲུབ་རྗེས་སྐར་མ་བྱེད་པ་སྟེ་མང་ཆེ་བ་དུར་ཁྲོད་དུ་བྱ་ལ་སྦྱིན་ཅིང་།   དགོས་དབང་གིས་མེར་སྲེགས་པ་དང་།  ཆུར་སྐྱུར་བ།  དུར་དུ་སྦས་པ་སོགས་ཀྱང་རེ་རེ་གཉིས་རེ་བྱེད་པ་ཡིན།  ཁྱིམ་མི་རྣམས་ཀྱིས་ཞེ་དགུ་སྲུང་ནས་ཉིན་ཉེར་དགུ་ལ་མྱ་ངན་ཞུ།  ལྷ་མཆོད་བླ་གདན་གྱིས་ཤི་རིམ་གང་མང་བསྒྲུབས་ཤིང་།  སྐོར་བ་དང་།  ས་ཚྭ་སོགས་གདབ་སྲོལ་ཡོད། སྤྱིར་ན་ལོ་ཧྲིལ་པོར་ལོ་གསར་ནི་དུས་སྟོན་ཆེས་ཆེ་བ་དེ་ཡིན་ལ། དེ་ཡང་ལོ་ཆེ་ཆུང་གཉིས་སར་ཤིང་།   དེ་དག་གི་སྐབས་སུ་སྔོན་མ་བསང་གསོལ་དང་།     རྟ་རྒྱུགས་མདའ་འཕེན་ཡང་བྱེད་སྲོལ་ཡོད་འདུག་ཀྱང་ཁོ་བོའི་ཤེས་ཙམ་ནས་བཟུང་སྲོལ་དེ་དག་མི་སྣང་། འོན་ཀྱང་དུང་ཐིག་རྒྱག་པ་དང།  ཞོགས་ཆུ་ལེན་པ་སོགས་ནི་དུས་ད་ལྟའང་བྱེད་བཞིན་ཡོད།  གོས་གསར་གྱོན་ཤིང་རྒྱན་འདོགས་པ་དང་།  སྟོན་མོ་ཟབ་རྒྱས་བཤམས་ནས་ཆང་འཐུང་གླུ་ལེན་བྲོ་རྡུང་སོགས་བྱེད་པར་མ་ཟད་རྩེད་མོའི་རྣམས་གྲངས་ཡང་ཤིན་ཏུ་མང་པོ་ཡོད་པ་སོགས་ནི་གཞན་ནས་ཤེས་ལ། ཕན་ཚུན་འགྲོན་དུའང་འབོད་སྲོལ་ཡོད་པ་སྟེ།  དེང་སང་ཡང་དེའི་བྱེད་ལུགས་མ་ཉམས་པར་ཡོད་པ་འདི་ལྟ་བུའོ།   ། འགྲིམ་འགྲུལ་གཙོ་བོ་རྟ་དང་། ཁལ།  དྲེའུ།  མཛོ་སོགས་ལ་རྟེན་ནས་འགྲོ་འདུག་བྱེད་བཞིན་ཡོད་ལ།  དངོས་པོ་སྣ་ཚོགས་སྐྱེལ་འདྲེན་བྱེད་པ་ཡིན་ནོ།   ། ༧ ཁྲིམས་ལུགས། སྤྱིར་ཁམས་སྒོམ་སྡེ་ནང་ཆེན་གྱི་རྒྱལ་རབས་རིམ་བྱོན་རྣམས་ནས་སྔོན་མའི་ལོ་རྒྱུས་ཡིག་ཚང་ཁག་ཐམས་ཅད་ལས་ཆོས་ལུགས་ཀྱི་བྱུང་བ་བརྗོད་པ་དང་། ཆོས་ཀྱི་ཕྱོགས་ནས་ཕྱག་ལས་ཅི་གནང་གི་ལོ་རྒྱུས་ཙམ་ལས་སྲིད་ཕྱོགས་ཀྱི་བྱ་བ་དང་ལྷག་པར་ཁྲིམས་ལུགས་སོགས་ཀྱི་སྐོར་ནས་མག་མོག་ཙམ་ལས་དམིགས་བསལ་གྱི་ལོ་རྒྱུས་མི་སྣང་ཞིང་། ཅུང་ཟད་ཤེས་རྟོགས་ཐུབ་པ་ཞིག་ནི་ནང་ཆེན་སྐུ་འབུམ་གྱི་ཕོ་བྲང་ནང་སོ་ཆེན་མོའི་ཁྲིར་རྒྱལ་སྲས་ཆོས་ཀྱི་རྒྱལ་མཚན་བཞུགས་པ་ནས་བཟུང་རྒྱལ་ཁྲིམས་ལུགས་གཉིས་ཟུང་འབྲེལ་དུ་བསྐྱངས་ཤིང་མི་ཆོས་གཙང་མའི་ཁྲིམས་ལ་གཞི་བཅས།  དེ་རྗེས་རིམ་བཞིན་ས་སྐྱ་པ་དང་ཕ་གྲུ།   དེ་བཞིན་གཙང་པ་སྡེ་སྲིད་སོགས་ཀྱི་སྐབས་སུ་དར་བའི་ཁྲིམས་ཡིག་ཞལ་ལྕེ་སོགས་ལྟར་བྱེད་ཀྱི་ཡོད་ངེས་ལ། བྱེ་བྲག་དམིགས་བསལ་གྱི་ཁྲིམས་ལུགས་ཀྱང་ཡོད་ངེས།  སངས་རྒྱས་གྲགས་པ་དང་གུ་ཤྲཱི་བསོད་ནམ་རྒྱལ་སོགས་ཀྱི་སྐབས་མངའ་འབངས་ལ་བདེ་སྐྱིད་འབྱུང་ཐབས་བྱ་དགོས་པའི་སྒྲིག་བཀོད་ཅེས་པ་ལྟར་སྔོན་མ་དམིགས་བསལ་རང་ཡུལ་གྱི་སྒྲིག་ཁྲིམས་རེ་སྲོལ་གཏོད་གནང་ཡོད་པར་ངེས་ཀྱང་ཡི་གེ་མ་མཐོང་།  ལྷག་པར་རྒྱལ་པོ་ཆིང་ཧུ་རྡོ་རྗེ་ཚེ་དབང་དང་མི་རྗེ་དབང་གྲགས་ཚེ་རིང་སོགས་ཀྱི་སྐབས་རྒྱལ་པོ་ལ་གཅེས་པའི་ཁྲིམས་ཡིན་ཞིང་།  ཁྲིམས་དྲང་ན་སངས་རྒྱས་ཟེར་བ་དེ་རང་གི་རྩ་ན་ཡོད་ཅེས་གསུངས་པས་མཚོན་དེ་དག་སྐབས་སུ་ཉམས་ཆུང་མཐའ་ནས་སྐྱོང་ཞིང་ཚུལ་མིན་བྱེད་མཁན་གྱི་བཙན་པོ་གཉའ་ནས་མནན་ཏེ་དྲང་པོའི་ཁྲིམས་ཀྱིས་རྒྱལ་སྲིད་ལ་མངའ་དབང་བསྒྱུར་བ་མཚོན་ཞིང་།  ལུགས་བཟང་རྒྱུན་འཇགས་སུ་སོང་བས་རྒྱལ་ཁམས་རྒན་མོ་གསེར་ཁུར་ཡང་ཞི་འཇམ་བྱུང་བའི་ལོ་རྒྱུས་ཡོད་འདུག དེ་རྗེས་སུའང་རྒྱལ་ཁྲིམས་ཧ་ཅང་བཙན་པ་སྟེ།     མི་གསོད་པ་སོགས་ཉེས་ཁྲིམས་ཆེ་རིགས་ལ།   མིག་དང་།   སྣ།    རྐང་ལག་སོགས་འདྲེག་གཅོད་བྱེད་པའི་ཁྲིམས་ཡོད།  རྐུ་བྱས་པ་དང་།  རི་དྭགས་རྔོན་པ་སོགས་ལ་དེ་འོག་གི་ཁྲིམས་འཛུབ་མོ་གཅོད་པ་དང་།  རྒྱུ་ནོར་གང་རྐུས་པ་དེའི་དགུ་སྐོར་འཇལ་དགོས་ལ།   དཔོན་ཁག་རྣམས་ལས།  བརྒྱ་གྲངས་དཔོན་རྣམས་ལ་སྡེ་དུད་བརྒྱ་ཚོ་ལྔ་དྲུག་ནས་བཅའ་བཅུའི་བར་ཡོད་པ་དང་།   བརྒྱ་ཤས་དཔོན་རྣམས་སྡེ་དུད་བརྒྱ་ཚོ་བདུན་བརྒྱད་ནས་གཉིས་གསུམ་བར་ཡོད་ཅིང་།  དེ་དག་གི་འཚོ་གནས་ནི་ཡུལ་འབྲོག་རང་ཐོན་གྱི་འཚོ་གོས་འཛོམས་པར་གཤིས་རྒྱུད་ལས་འབྲས་ཀྱི་སྒྲིག་ཁྲིམས་རང་སྲུང་གིས་མི་ཆོས་ཀྱི་ཁྲིམས་ལ་གནས་པས་འཚོ་ཞིང་གནས་པ་དང།  གྲོང་དཔོན་ལ་རྒན་པོ།  དེའི་གོང་དུ་བརྒྱ་ཤས་དཔོན།  དེའི་གོང་དུ་བརྒྱ་གྲངས་དཔོན།  དེའི་གོང་ནས་ཁྲི་སྟོང་སྡེའི་རྒྱལ་པོ་སྟེ་ནང་ཆེན་ཆིན་ཧུ་རྒྱལ་པོའི་གཟིགས་ཤིང་བསྐྱངས་བའོ།   ། མདོར་ན་ཡིག་ཐོག་ཏུ་མེད་པ་མ་གཏོགས་ཁྲིམས་མང་པོ་ཡོད་ངེས་ལ།  རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་སོགས་ནས་ཀྱང་རིམ་པར་ལམ་ལུགས་དང་ཁྲིམས་སྲོལ་དེ་ཉིད་རྒྱུན་བསྐྱངས་མཛད།   སྤྱིར་བཏང་བོད་ཡུལ་སྤྱི་ལྟར་ལམ་ལུགས་གང་ཞིག་རྒྱུད་འཛིན་བྱེད་པ་ཙམ་ལས་དམིགས་བསལ་གསར་གཏོད་དང་།   གསར་རྗེའི་ལེགས་བཅོས་བྱེད་པའི་བྱ་ལས་ནི་སྤེལ་མ་མྱོང་ལ།  དུས་ཀྱི་འཕོ་འགྱུར་དང་ཕྱི་ནང་གི་གནོན་ཤུགས་ལ་བརྟེན་ནས་གཡུལ་འཐབ་ཆེ་ཆུང་འགའ་ཞིག་བྱས་པའི་ལོ་རྒྱུས་ཙམ་ནི་ཡོད་མོད་ཀྱང་།  རྩ་བའི་ཆ་ནས་ཆོས་སྲིད་ལུགས་གཉིས་ཀྱི་བྱུང་བ་ཇི་ལྟ་བ་བཞིན་དང་ཁྲིམས་ལུགས་སྐོར་ནས་དཔྱད་གཞི་མ་མཐོང་ལ།   ལྷག་པར་དུ་འདྲི་རྩད་དང་ཞིབ་འཇུག་བྱེད་པའི་དུས་ཚོད་ཀྱང་མ་བྱུང་བས་གནས་སྐབས་དེ་ཙམ་ལས་སྨྲ་རྒྱུ་མ་བྱུང་།  རྗེས་མར་རང་རིགས་རུས་པ་ཅན་དག་གིས་འདིའི་སྐོར་ལ་འཚོལ་རྟོག་གནང་རྒྱུ་གལ་ཆེ་བས་གནས་སྐབས་ཁྱེད་རྣམས་ལ་རེ་བ་བཅོལ་བ་ལས་ཐབས་མ་བྱུང་ངོ་།    ། ༨ རིགས་རུས། སྤྲེའུ་དང་བྲག་སྲིན་ལས་མཆེད་པའི་རུས་ཆེན་བཞི་སྟེ།  སྒ།   འབྲུ།   དབྲ། ལྡོང་བཞིའམ།   ཡང་ན།    སེ།   རྨུ།   ལྡོང་།    སྟོང་བཅས་རུས་ཆེན་བཞི་རུ་འདོད་པ་དང།  མིའུ་གདུང་དྲུག་ཅེས།     སེ།    རྨུ།   ལྡོང་།   སྟོང།   དབྲ།   འབྲུ་སོགས་བགྲངས་སྲོལ་མང་པོ་ཡོད་པ་དེ་དག་གི་རྒྱུད་པ་ལོ་རྒྱུས་ཀྱི་འཕེལ་རིམ་དང་བསྟུན་ནས་བོད་ཡུལ་སྟོད་སྨད་བར་གསུམ་དུ་དར།  ཁམས་ནང་ཆེན་གྱི་ཡུལ་འདིར་དེེང་སང་ནི་རིགས་རུས་ཧ་ཅང་མང་བའི་གནས་ཤིག་ཡིན་ལ།  དེ་དག་ཀྱང་རེ་རེ་ནས་ལོ་རྒྱུས་ཡོད་མེད་དང་རྒྱུན་རིང་མིན་ཙམ་ཞིག་ལས་དོན་དུ་ཡོད་ཚད་མིའུ་གདུང་དྲུག་ལས་མཆེད་པ་ཤ་སྟག་ཡིན་མོད།  ལོ་རྒྱུས་རྒྱུན་རིང་ལྡན་ཞིང།  དཔོན་མགོ་དང་གྲགས་ཅན་མི་སྣ་སོགས་བྱུང་མྱོང་ཡོད་མེད་ཙམ་ལས་དོན་དུ་ནི་ཡོད་ཚད་བོད་ཀྱི་མིའུ་གདུང་དྲུག་ལས་མཆེད་པ་ཡིན་པས།  ང་ཆེ་ང་གཉེན་དང་།  ང་བཟང་ཁོ་བཙོག་ཟེར་དུ་མེད་མོད་རྩ་བའི་ཆ་ནས་རིགས་རུས་སུ་ཞིག་ཡིན་ཡང་དེའི་རྒྱུད་པར་མི་སྣ་གྲགས་ཅན་དང་རླབས་ཆེན་གྱི་མི་བུ་བྱུང་མྱོང་ཡོད་པས་ནི་རིགས་རུས་ཡག་པར་རྩི་བ་དང་། སུ་ཞིག་གི་རྒྱུད་པར་མ་རབ་བྱ་ངན་ཅན་གྱི་མི་སྣ་བྱུང་ན་དེའང་རིག་རུས་ངན་པར་བགྲངས་རུང་དུ་འགྱུར་འགྲོ་བ་ནི་གོམས་སྲོལ་ལྟ་བུ་ཞིག་རེད།    ཡིན་ནའང་གཞི་རྩའི་ཆ་ནས་མི་སྣ་གྲགས་ཅན་རེ་ཟུང་བྱུང་མྱོང་བ་རྒྱུ་མཚན་དུ་བྱས་ཏེ་དེའི་རུས་རྒྱུད་དུ་སྐྱེས་པའི་མི་ཡོད་ཚད་བཟང་པོར་རྩི་མི་རུང་བར་མ་ཟད།  རིག་རུས་སུ་ཞིག་ལ་མི་ངན་རེ་ཟུང་འབྱུང་མྱོང་བ་ཙམ་ཞིག་གིས་དེའི་མི་རབས་ཚ་རྒྱུད་ཡོད་ཚད་ཀྱི་རུས་རྒྱུད་ངན་པར་ཚད་འཇལ་བྱེད་ག་ལ་རུང་།      རྒྱུ་མཚན་ནི་རིགས་རུས་མཐོ་དམན་འབྱུང་བྱེད་གཙོ་བོ་མི་རབས་རེ་རེའི་འཇོན་ནུས་ལ་ཐུགས་འདུག་ལ་བཟང་ངན་ག་རེ་བྱེད་མིན་ཡང་གཙོ་བོ་མི་ཕོ་རེ་རེའི་གདོང་སྒང་རེད་འདུག་པ་མ་གཏོགས་མཐའ་གཅིག་ཏུ་རིགས་འདི་ཡག་པོ་དང་གཞན་འདི་ངན་པ་ཞེས་ཐག་གཅོད་མི་རིགས་པས་དང་།    རིགས་རུས་གང་ཞིག་གྲགས་པ་ཡོད་པ་རྒྱུ་མཚན་དུ་བྱས་ནས་དེའི་རུས་རྒྱུད་ནམ་ཡང་གཙང་མ་དང་ཆེན་པོར་བརྩི་བ་ནི་རྨོངས་པའི་སྤྱོད་པ་ཁོ་ན་སྟེ་དེ་དག་ནི་ཞོར་དུ་འཕྲོས་པའི་སྐད་ཆའོ།   ། དེང་སང་ནང་ཆེན་གྱི་མངའ་ཁོངས་སུ་རུས་རིགས་མི་འདྲ་བ་མང་པོ་ཞིག་འདུག་ཀྱང་།  རིགས་རུས་དེ་དག་གི་བྱུང་ཁུངས་དང།   སྐྱིད་སྡུག་དར་འཕེལ་གྱི་འགྲོ་བ་མིའི་འཚོ་བ་དངོས་བརྗོད་པའི་དེབ་དང་།   ཁྱིམ་རྒྱུད་ཀྱི་ལོ་རྒྱུས་ནི་མ་མཐོང་ལ།   ཁམས་སྟོད་ནང་ཆེན་གྱི་ཡུལ་ཁམས་འདིར་མིའི་འགྲོ་བ་ཐོག་མར་ཆགས་ནས།  རིགས་རུས་སྣ་ཚོགས་བྱུང་ཡོད་པ་ཐམས་ཅད་བོད་ཀྱི་མིའུ་གདོང་དྲུག་ལ་གཏུགས་ཆོག་པར་མ་ཟད། དེ་ལས་ཀྱང་རིང་བའི་ལོ་རྒྱུས་ཡོད་ཚུལ་ཁ་རོང་སོགས་ས་འོག་ནས་བརྙེད་པའི་མཁར་ཤུལ་དང་གནའ་རྫས་སོགས་ལ་བརྟེན་ནས་བདེན་དཔང་བྱས་ཡོད་ཚུལ་ཀྱང་ཐོས། ལྷག་པར་མི་ལོ་སུམ་སྟོང་ལྷག་གི་སྔོན་ནས་བཟུང་སྨུག་པོ་ལྡོང་གི་རིགས་རུས་མདོ་ཁམས་སྒང་དྲུག་ཏུ་འཚོ་ཞིང་གནས་པར་བཤད་ཡོད་པ་ལྟར་དང་། གནའ་དུས་ཞང་བོད་ཀྱི་ཡབ་འབངས་རུས་དྲུག་གི་གྲས་ཁྱུང་པོ་དཀར་ནག་སེར་གསུམ་གྱི་མི་རྒྱུད་ཀྱང་འདིའི་ཕྱོགས་དར་ཁྱབ་བྱུང་བའི་ལོ་རྒྱུས་ཡོད་པས་མཚོན།  མ་འོངས་བར་མུ་མཐུད་ཚན་རིག་ལ་བརྟེན་ནས་མིའི་འགྲོ་བ་དར་འཕེལ་གྱི་བྱུང་བ་དངོས་ཀྱི་གསང་བ་རྟོལ་ཏེ་བདེན་དཔང་ཇེ་གསལ་དུ་འགྱུར་ངེས་པ་རེད།  དེང་སང་མདོ་སྟོད་ནང་ཆེན་ཕྱོགས་ཀྱི་རུས་རྒྱུད་དག་གི་ཁུངས་གཏུགས་ས་གཙོ་བ་ནི།  སྒ  འབྲུ  དབྲ།   ལྡོང།  འབྲི།   ཁྱུང་པོ།   ལྡན།   སྐྱུར།    རླངས།   འབྲོང་སོགས་ཡིན་ལ།   རིགས་རུས་ ཀྱི་ལོ་རྒྱུས་འཚོལ་རྟོག་བྱས་པ་ལྟར་ན་མི་རྒྱུད་མང་པོ་ཞིག་གནས་སྡོད་བྱེད་སའི་ས་གནས་དང་། ལས་རིགས།   ལག་རྩལ།   ངག་རྒྱུན་སོགས་ལ་བརྟེན་ནས་འགྱུར་བ་བྱུང་ཞིང་།   འཕེལ་བས་རུས་རྒྱུད་དངོས་ཀྱི་ལོ་རྒྱུས་ཁུངས་དག་པ་ཞིག་ནི་མང་ཕལ་ཆེར་དག་ལ་བརྗོད་རྒྱུ་མེད་པར་སྣང།  ཡང་ཞིབ་ཏུ་བརྟག་ན་དེང་སང་གི་རུས་རྒྱུད་ཉུང་ཤས་ཞིག་ལ་ནི་ཁ་གསལ་ཞིང་།  དངོས་ཡོད་ཀྱི་ལོ་རྒྱུས་ཁུངས་དག་པ་རེའང་ལྷ་སྒྲུང་དང་།  ངག་རྒྱུན་ཁོ་ན་ཙམ་མིན་པའི་སྔོན་གྱི་ཡིག་རྙིང་ཁག་ཏུ་འཚོལ་ཉུག་བྱེད་རྒྱུ་འདུག་གོ  ། དེ་ཙམ་གྱིས་ཁམས་ནང་ཆེན་གྱི་ཡུལ་སྲོལ་གོམས་གཤིས་སོགས་མདོ་ཙམ་སྨོས་པ་སྟེ་ཞིབ་པར་གསན་འདོད་ན《ཁམས་སྟོད་ལོ་རྒྱུས》ཀྱི་སྟོད་ཆར་ཅུང་ཞིབ་རྒྱས་སུ་སྣང་བས་དེར་གཟིགས་ཆོག བྱེ་བྲག་གི་ལོ་རྒྱུས་དེང་སང་སོ་སོས་བདེན་ལ་རྫུན་པ་མང་པོ་འབྲི་བཞིན་འདུག་པ་དེ་ཚོ་ལས་ཤེས་སོ།  །